Mary Shelley Engelse skryfster, dramaturg, essayis en reisskrywer Gebore 30 Augustus 1797 in Somers Town, Londen, Engeland, Groot-Brittanje Oorlede 1 Februarie 1851 in Chester Square, Londen Groot-Brittanje Literêre stroming Romantiek Bekende werke Frankenstein: or, The Modern Prometheus (1818) Mary Shelley (née Mary Wollstonecraft Godwin; * 30 Augustus 1797, † 1 Februarie 1851) was 'n Engelse skryfster, dramaturg, essayis, biograaf en reisskrywer wat veral bekend staan vir haar Gotiese roman Frankenstein: or, The Modern Prometheus. Daarnaas het sy ook die werke van haar man, die romantiese digter en filosoof Percy Bysshe Shelley, geredigeer en bemark. Haar ouers, die politieke filosoof William Godwin en die filosoof en vegter vir vroueregte Mary Wollstonecraft, was progressiewe denkers van die tyd. Mary Godwin se ma is oorlede toe sy elf dae oud was, en sy is saam met haar ouer halfsuster, Fanny Imlay, deur haar pa grootgemaak. Toe Mary vier jaar oud was, het haar pa met sy buurvrou, Mary Jane Clairmont, getrou.